b'\n_START_ARTICLE_\nAlan Turing\n_START_SECTION_\nForf\xc3\xb8lgelse for homoseksualitet og d\xc3\xb8d\n_START_PARAGRAPH_\nTurings homoseksualitet, som han aldrig selv gjorde nogen hemmelighed af, gjorde at han i januar 1952 indledte et forhold til den nitten\xc3\xa5rige Arnold Murray, han tilf\xc3\xa6ldig m\xc3\xb8dte udenfor Manchesters Regal Cinema, der var et omr\xc3\xa5de kendt som m\xc3\xb8dested for tr\xc3\xa6kkerdrenge, der ofte opholdt sig der. Murray ville ikke have betaling eller anses som prostitueret, men bad flere gange Turing om penge til "betaling af g\xc3\xa6ld". Kort tid efter var der indbrud i Turings hjem, og ejendele til en v\xc3\xa6rdi af ca. 50 pund var fjernet. Murray bedyrede sin uskyld, men indr\xc3\xb8mmede at have diskuteret forholdet med en bekendt, der muligvis stod bag indbruddet. Da Turing gik til politianmeldelse, blev han selv arresteret \xe2\x80\x93 for at have haft et homoseksuelt forhold. Han slap for f\xc3\xa6ngselstraf mod at underkaste sig \xc3\xb8strogen-indspr\xc3\xb8jtninger._NEWLINE_Om morgenen 8. juni 1954 blev han fundet d\xc3\xb8d af sin husholderske, Mrs Clayton. Han havde spist af et \xc3\xa6ble, der var fyldt med cyanid. Sandsynligvis af hensyn til hans mor, blev det fremstillet som et uheld, da han opbevarede kemikalier i hjemmet, men utvivlsomt var det et selvmord \xe2\x80\x93 arrangeret nok med tanke p\xc3\xa5 Disneys Snehvide og de syv dv\xc3\xa6rge, der var en af Turings yndlingsfilm. Som forfatteren David Leavitt siger i sin Turing-biografi The man who knew too much: "M\xc3\xa5ske t\xc3\xa6nkte Turing, at \xc3\xa6blebidden ikke tog livet af Snehvide; tv\xc3\xa6rtimod faldt hun kun i s\xc3\xb8vn, og venter p\xc3\xa5 at prinsen skal v\xc3\xa6kke hende med sit kys..."\n_START_SECTION_\nUndskyldning og ben\xc3\xa5dning\n_START_PARAGRAPH_\nI august 2009 lavede John Graham-Cumming en opfordring til den britiske regering om at undskylde for forf\xc3\xb8lgelsen af Turing, hvilket fik premierminister Gordon Browns regering til at give en officiel undskyldning den 10. september 2009, for den m\xc3\xa5de hvorp\xc3\xa5 Turing blev behandlet efter krigen._NEWLINE_Den 10. december 2011 lavede William Jones en s\xc3\xa5kaldt e-petition, der anmodede den britiske regering om at ben\xc3\xa5de Turing for hans anholdelse med sigtelsen "gross-indecency" Underskrivningsindsamlingen fik over 37.000 signaturer, men blev afvist af justitsministeren Tom McNally med den begrundelse at "En posthum ben\xc3\xa5dning blev ikke anset for hensigtsm\xc3\xa6ssig, da Alan Turing blev korrekt d\xc3\xb8mt for hvad der p\xc3\xa5 det tidspunkt var en strafbar handling." McNally var indsat under Gordon Browns efterf\xc3\xb8lger, David Cameron. _NEWLINE_Den 26. juli 2012 blev der fremsat et lovforslag i Overhuset, om at give Turing en lovbestemt ben\xc3\xa5dning for sine lovovertr\xc3\xa6delser. Den 23. december 2013 blev Turing ben\xc3\xa5det af det engelske kongehus 61 \xc3\xa5r efter sin d\xc3\xb8d. Ben\xc3\xa5dningen dannede basis for ny lov kaldet Alan Turing-loven, som bet\xc3\xb8d at afd\xc3\xb8de kunne blive ben\xc3\xa5det posthumt, og at nulevende kan s\xc3\xb8ge om at f\xc3\xa5 deres dom slettet.\n_START_SECTION_\nSkildring p\xc3\xa5 film\n_START_PARAGRAPH_\nI den historiske dramafilm The Imitation Game fra 2014, instrueret af Morten Tyldum, blev Turing spillet af Benedict Cumberbatch, og hans kortvarige forlovede Joan Clarke af Keira Knightley.'